 NA CECIL ODONGO VIONGOZI wa Kiislamu na Wakristo pamoja na waumini na wanaharakati wametoa wito kwa Mahakama ya Upeo kuangalia upya uamuzi wake kuhusu kusajiliwa kwa makundi ya mashoga huku wakiapa kuwa kamwe hawatavumilia tabia hiyo nchini. Mnamo Ijumaa mchana baada ya swala, viongozi hao waliokuwa wameandamana na waumini wengi wa Kiislamu wameshinikiza majaji watatu wa Mahakama ya Upeo kujiuzulu kwa kutoa uamuzi wa kuruhusu makundi hayo yasajiliwe. Waandamanaji wamesema hiyo inaenda kinyume na katiba na utamaduni wa Wakenya. Mnamo Septemba 13, 2023, Mahakama ya Upeo iliruhusu makundi ya ushoga yasijiliwe kupitia tume yao. Naibu Jaji Mkuu Philomena Mwilu na majaji Smokin Wanjala na Njoki Ndung’u walisema kuwa ilikuwa kinyume cha katiba na kuwanyima haki makundi hayo haki iwapo hayangesajiliwa. Nao majaji William Ouko na Mohamed Ibrahim walipinga wakisema hawawezi kuvumilia au kupigania haki ya watu ambao wanashiriki tabia isiyokuwa na maadili. Maandamano ya Ijumaa yalianza katika msikiti wa Jamia hadi nje ya Mahakama ya Upeo na pia Bunge ambapo waliwasilisha malalamishi yao. Wakitoa kauli “La ilaha illAllah Muhammadur Rasulullah’ na ‘Takbir Allah Akbar’, waumini hao walisema hawataki ushoga nchini. “Tunawaomba Wakenya wakae ange na wapinge juhudi zozote za kuleta ushoga nchini. Hii ni tabia ya mataifa ya uzunguni na hatuwezi kuiruhusu kwa sababu hata dini yetu inaikataa,” akasema mbunge wa Nyali Mohamed Ali almaarufu ‘Jicho Pevu’ ambaye alikuwa ameshiriki maandamano hayo. “Ushoga haina nafasi katika jamii yetu, wale ambao wangependa kuukumbatia wanastahili kuelekea katika mataifa ambayo tabia hiyo ni halali,” akasema Mbunge wa Likoni Mishi Mboko. Kati ya viongozi wa Waislamu waliokuwa kwenye msafara hao walitoka mashirika mbalimbali huku wale wa Wakristo wakiongozwa na Askofu Hudson Ndeda.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  